Mr. Morale & the Big Steppers
Mr. Morale & the Big Steppers – penktasis studijinis amerikiečių reperio Kendrick Lamar albumas, išleistas 2022 m. gegužės 13 d. Tai – pirmasis atlikėjo albumas per penkerius metus, nuo 2017 m. išleisto „Damn“, taip pat paskutinis, išleistas „Top Dawg Entertainment“ įrašų leidyklos, tačiau pirmasis, prie kurio leidimo prisidėjo pačio Lamar įsteigta „PGLang“ kompanija. Albumas yra konceptinis įrašas, pasakojantis ir analizuojantis atlikėjo gyvenimą, jo vaikystę, traumas, neištikimybę bei sunkumus būnant įžimybe. Albumas susilaukė didžiulio kritikų pripažinimo ir buvo komerciškai sėkmingas visame pasaulyje. JAV per pirmąją pardavimų savaitę parduota 295 tūkstančiai kopijų ir jis debiutavo pirmojoje „Billboard 200“ reitingo vietoje, tapdamas ketvirtuoju atlikėjo įrašu, pasiekusiu šią viršūnę. Lietuvoje albumas taip pat pasiekė reitingo viršūnę. 2023 m. vykusiuose „Grammy“ apdovanojimuose albumas laimėjo apdovanojimą už geriausią repo albumą, taip pat nominuotas metų albumo kategorijoje.